תחושה טובה שווה יותר מכסף -
ראשי » המגזין » תחושה טובה שווה יותר מכסף
תחושה טובה שווה יותר מכסף
סהר דיין 21 ביולי 2019 19:05 סגור לתגובות על תחושה טובה שווה יותר מכסף
קפטן הקבוצה רועי גורדנה (לפחות עד חזרתו מפציעה של טום בן זקן), סיפק ראיון מיוחד היישר ממחנה האימונים בסלובניה. הוא התייחס לרוח הקבוצתית החדשה: "המחנה שהכי נהנתי בו", התהליך שעבר בשנים האחרונות: "התבגרתי", ולשאיפות לעונה הקרובה: "אני רוצה שקבוצות יפחדו לשחק מול מ.ס. אשדוד."
"זה המחנה שאני הכי נהנה בו", מספר גורדנה וממשיך: "מכל הבחינות, מקצועית וחברתית. החיבור בין השחקנים והצוות מצוין, במועדון הפיקו לקחים מהעונות הקודמות ובנו תלכיד טוב, במיוחד בחדר ההלבשה שמתחיל להתחבר. האופי של השחקנים זה הדבר החשוב בקבוצה, וכל שחקן שהצטרף לפה מראה את זה. אני מקווה שההכנה הזו שאנו עושים תשפיע באופן חיובי על תחילת העונה."
על הישארותו בקבוצה אמר כי: "לפעמים תחושה טובה שווה יותר מכסף או ממעמד כזה או אחר, וזה מה שקיבלתי פה. אני שמח שסיכמתי על ההישארות שלי בקבוצה בשלב מוקדם של הקיץ, ושהצטרפו שחקנים טובים ומוכשרים אחרי."
הוא מתאר את התהליך שעבר בשנים האחרונות: "התבגרתי, אני מצליח להשפיע בחדר ההלבשה על הצעירים והותיקים כאחד, ולחבר את הקבוצה. גם אם היכולת לפעמים לא טובה, כולם רואים את העבודה שלי על המגרש ויודעים שהלב תמיד נמצא שם. אני מאמין שכמו במשחקים, גם באימונים צריכים לתת את מאת האחוזים בכל פעולה ובכל צעד על הדשא. זה משהו שחשוב שנשריש פה בקבוצה, במיוחד בשחקנים הצעירים, שנמצאים בתחילת דרכם בכדורגל."
בנוסף הוא מסמן מטרות לעונה הקרובה ושולח מסר לאוהדים: "נבנית פה קבוצה עם עקרונות מסוימים ומדויקים. קבוצה שתעבוד קשה על המגרש ותעשה חיים קשים ליריבות. יש לנו חלק קדמי מצוין ועם לחץ נכון בשליש המרכזי של המגרש, נוכל להביא לידי ביטוי את הכישרון של שחקני ההתקפה ולהוציא אותם קדימה. אני רוצה שקבוצות יחששו ממשחק מול מ.ס. אשדוד. לכל האוהדים אני שולח מסר מהלב, אני רוצה שיהיה חיבור חזק בין המועדון לקהל ולכל אנשי העיר. אנחנו נשמח לראות אתכם במגרש. תבואו, אנחנו צריכים אתכם. יהיה לנו ולכם הרבה יותר כיף העונה עם אצטדיון מלא וקבוצה תוססת, רצה ודינמית במגרש."
כדורגל מ.ס אשדוד סהר דיין רועי גורדנה